
ŠKRINJA (HTTPS://CRNOGORSKIPORTAL.ME/KATEGORIJA/12) 
Milorad Stojović, književni i pozorišni esejista, istoričar i kritičar, 


dugogodišnji srednjoškolski profesor i rukovodilac kulturnih institucija 


U NEKIM GLAVAMA SE JOŠ 
VIJE 1918. GODINA 


EU Jun 20,2020 O o Komentara (4454 riječi) 
Ne može se i nema smisla više negirati crnogorski narod 
kao nacija i Crna Gora kao država. Nedosljednost u 
upotrebi crnogorskog jezika. Zašto je Veljko Vlahović 
rekao: "Sad mogu mirno da umrem". Naša država ima 
svoj jezik, svoj iskaz, svoju leksiku već od Crnojevića. 
„Gorski vijenac“ Srbi su 1923. godine prevodili na ekavicu. 
Srednja škola je osnova daljeg obrazovanja 

("Crnogorski Portal" objavljuje seriju autorskih intervjua 
Gorana Sekulovića sa najistaknutijim crnogorskim stvaraocima o 
trajno aktuelnim identitetskim pitanjima koji su objavljeni u listu 
"Prosvjetni rad" u periodu od 2012. do 2016. godine. Milorad 
Stojović je nažalost u međuvremenu preminuo) 


Milorad Stojović je u kontinuitetu već više decenija jedan od 
najistaknutijih crnogorskih intelektualaca. U raznovrsnim kapitalnim 
projektima i ozbiljnim pregnućima u mnogim oblastima duha 
zavrijedio je poštovanje crnogorske javnosti i autorskim, stvaralačkim i 
moralnim habitusom. Srednjoškolski profesor, začetnik, pokretač, 
direktor i urednik mnogih ključnih crnogorskih kulturnih projekata, 
institucija, biblioteka i publikacija, književni i pozorišni esejista, 
istoričar i kritičar, priređivač prvih crnogorskih antologija i mnogih 
drugih reprezentativnih knjiga, glavni i odgovorni urednik izdavačke 
kuće "Grafički zavod Titograd", i jedan od pokretača i urednika kultne 
biblioteke "Luča" 

Diplomirao je na Filozofskom fakultetu u Beogradu, nakon čega 
je radio kao profesor u Gimnaziji "Slobodan Škerović" u Titogradu. 
Autor je antologija crnogorske poezije i crnogorske pripovjedačke 
proze. Priredio je i objavio cjelokupna djela Marka Miljanova i izbor iz 

djela Mirka Banjevića. Obavljao je i dužnost dramaturga, umjetničkog 
direktora i direktora Crnogorskog narodnog pozorišta. Dugogodišnji je 
književni i pozorišni kritičar dnevnog lista "Pobjeda". Za knjigu ogleda o 
djelima iz savremene crnogorske književnosti "Nadmoć ljudskosti" 
dobio je Trinae-stojulsku nagradu. Izdavačka kuća "CID" objavila je 
Izabrana djela Milorada Stojovića u dva toma. ,Tragom vremena" je 
naziv prve knjige koja sadrži priloge iz književne i pozorišne esejistike i 
kritike. U drugoj knjizi, naslovljenoj „Pisali su mi", objavljeno je 
nekoliko stotina pisama koje je Stojović tokom više decenija dobijao od 
mnogih poznatih ličnosti, kolega, saradnika, prijatelja - Rista 
Dragićevića, Mihaila Lalića, Radovana Zogovića... 


,Gorski vijenac" je neprevodiv 

Pionir ste borbe za afirmaciju crnogorskog identiteta, kulture, 
crnogorskog jezika. Koliko ste zadovoljni sa kvalitetom usvojenih rješenja i 
njihovom primjenom u praksi, kada je riječ o crnogorskom jeziku. 

Stojović: Što se tiče identiteta, tu su stvari, ipak, jasne. Naravno, 
u nekim glavama se još vije 1918. godina, ta tragična godina za Crnu 
Goru i njeno prisajedinjenje Srbiji. Međutim, ne može se i nema smisla 
više negirati crnogorski narod kao nacija i Crna Gora kao država. 
Problemi se javljaju zbog toga što je sva crnogorska inteligencija 
školovana vani, na drugim univerzitetima, najviše na Beogradskom, jer 
mi do skora nijesmo imali visoko školstvo, svojih programa i svojih na- 
stavnika koji bi vaspitavali generaciju u duhu vremena. 

Što se jezika tiče, tu se dosta uradilo. Zahvaljujući Institutu za 
crnogorski jezik i književnost, dobili smo pravopis i gramatiku 
crnogorskog jezika. Sada se radi i na rječniku. Sve je to u načelu 
prihvaćeno, ali tome nedostaje onaj završni dio koji treba da bude 
usvojen u svim sferama. Mi danas imamo u društvu i državi 
nedosljednost u upotrebi crnogorskog jezika i pravopisa, čak i u 
dnevnom listu , Pobjeda", doduše, ne mnogo i ne namjerno. Što se tiče 
drugih novina i publikacija, tu se još manje ili se ništa ne mijenja. Čak i 
neke visoke škole i fakulteti ne poštuju ustavne odluke Skupštine o 
crnogorskom jeziku kao službenom. 

Uprkos ovim i sličnim otporima, ipak sve ide u pozitivnom 
smjeru. Štampaju se nova književna djela darovitih ljudi. Naša država 
ima svoj jezik, svoj iskaz, svoju leksiku već od Crnojevića pa dalje, preko 
Petrovića. ,Gorski vijenac" je neprevodiv. Preveden je na mnoge 

evropske jezike, ali nijedan od tih prevoda nije uspio. Kako sam 
obaviješten, jedino su Norvežani uspjeli da ga nešto bolje shvate i 
prevedu. Čak ni Srbi ne mogu da ga shvate. Nije tajna da su „Gorski 
vijenac" 1923. godine "prevodili" na ekavicu. 


Institut za crnogorski jezik i književnost, čiji je glavni inicijator 
osnivanja Ministarstvo za prosvjetu, izdao je tridesetak knjiga. U ovoj 
jubilarnoj godini dosta njih je vezano za Njegoša. Sa malo novčanih sredstava 
odradili su veliki posao. Slažete li se da su oni dobar primjer za ostale u 
crnogorskoj prosvjeti, nauci i kulturi? 

Stojović: Imam visoko mišljenje o Institutu za crnogorski jezik i 
književnost. Tu su skromni ljudi koji se suočavaju sa velikim poteškoća- 
ma, negdje sa prihvatanjem, negdje sa neprihvatanjem. Oni mnogim 
institucijama mogu da posluže za primjer kako se može i sa malim 
sredstvima odraditi dosta. Oni će biti neka vrsta podstreka crnogorskim 
naučnicima u sferi crnogorskog jezika i književnosti, a to je od velike 
važnosti, jer su otpori brojni. 

Mi smo i ranije često u društvu bili suočeni sa negatorima 
crnogorskog identiteta i stvaralaštva. Takav negatorski odnos prema 
nekadašnjem "Grafičkom zavodu" često su podržavali i crnogorski vrh i 
administracija. Među negatorima crnogorske kulture i jezika bilo je 
istaknutih političkih imena. Bilo je pojedinačnih slučajeva, kada bi se 
neko suprotstavio tim negatorima, alije to sve išlo dosta teško. 

Nekada je bila dilema da li akademija nauka treba da se zove 
Crne Core ili crnogorska. U toj komisiji sam bio ija. Mijat Šuković, kojije 
bio predsednik tog odbora, odigrao je veliku ulogu. On mi je dao znak 
da se uzdržim od otvorenog zalaganja za pridjev crnogorski u imenu da 
ne bi ražestio protivnike i sve je to završio na vrlo delikatan način. 
Sposobnost da se čovjek uzdrži je najveća mudrost i hrabrost. Tako smo 
uspjeli da se usvoji naziv Crnogorska akademija nauka i umjetnosti. 


Crnogorska klasična etika 
U pismu Rista Dragićevića upućenog Vama (koje je objavio nedavno CID u 
knjizi u kojoj je sabran dio Vaše bogate dugogodišnje korenspondencije), ovaj 
ugledni istoričar i njegošolog daje negativni sud za mnoge Njegoševe in- 
terpretatore. 

Stojović: Risto Dragićević je jedini pravi naučnik kad je u pitanju 
Njegoš, a Jefto Milović je bio izvanredni istraživač. Mi smo se u ranom 
crnogorskom izdavaštvu odmah opredijelili za najbolje interpretacije i 

interpretatore Njegoševe. Zahvaljujući knjizi ,Njegoš u slici i riječi", 
koja je tada doživjela veliki uspjeh, u izdanju "Grafičkog zavoda'; 
praktično sve je najvrijednije o Njegošu publikovano. Tu smo knjigu 
poslali Veljku Vlahoviću po Veljku Milatoviću. Veljko nam je pričao kako 
je Vlahović, inače smrtno bolestan, dugo zagledao knjigu i rekao: "Sad 
mogu mirno da umrem kada sam doživio da vidim da u Crnoj Gori 
može biti urađena ovakva knjiga." 


Kloniti se patetike i romantike 

Koliko vam se u ovom kontekstu čini da mi provincijalizujemo i naše 
najveće domete u kulturi i umjetnosti? Da li se slažete da je u nas taj evropski 
koncept i značaj sagledavanja Njegoša vrlo rijetko prisutan? Njegoš je, naime, 
na nivou suštine evropskog, savremenog, ali i temeljnog i iskonskog antičkog 
duha. Jesmo li mi toga dovoljno svijesni? 

Stojović: Ja sam davno rekao da se treba kloniti patetike i 
romantike i našeg crnogorskog ja pa ja, uz svo uvažavanje crnogorske 
etike i hrabrosti. Naši veliki pisci, kao što su Banjević, Zogović, Lalić, 
Lopičić, Ratković, svojim djelom su ušli i izašli iz evropskog duha. Oni 
vuku korijene sa ovoga tla i sve one vrijednosti koje donosi njihovo 
djelo, ali se odnose prema evropskoj kulturi sa velikom pažnjom i 
velikim uspjehom. I oni su veliki evropski pisci. Potpuno se slažem s 
Vama: s Njegošem je to tek slučaj. 


Bez crnogorske tradicije ne može se ići naprijed 

U javnosti je zapaženo da Vaš stvaralački angažman u podjednakoj 
mjeri sadrži i baštini i estetsko i etičko. Jeste li i u ovome na tragu crnogorske 
posebnosti? 

Više od 50 godina bavio sam se Markom Miljanovim i prvi sam 
objavio njegova cjelokupna djela. Kod njega su brojni primjeri čojstva i 
junaštva, a najveći je sposobnost i moć uzdržano-sti. On se nalazi već u 
prvom primjeru. Ova ljudska komponenta nalazi se u najljepšem vidu 
crnogorske klasike kod Njegoša, Marka Miljanova, međuratnih pisaca: 
Nikole Lopičića, Mihaila Lalića, Zo-govića, Mirka Banjevića... Cr- 
nogorska međuratna poezija je tretirana pogrešno kao socijalna 
poezija. Sve je to izašlo iz crnogorske duhovne baštine, što je velika 
stvar. 

Naša prozna književnost počinje od Stefana Mitrova Ljubiše. | 
obično se kaže: ono što je Njegoš u poeziji, to je Stefan Mitrov u prozi. 
Tako i jeste - od Stefana Mitrova Ljubiše počinje moderna prozna 

crnogorska književnost, kao što od Njegoša počinje moderna 
crnogorska poezija. 

Zabilježen je jedan Njegošev razgovor sa nekim francuskim 
diplomatom. Njegoš mu je pružio ,Gorski vijenac" i pitao ga što misli o 
ovom njegovom "djelcu". Francuz ga je malo zagledao pa upitao 
Njegoša: "A što Vi mislite sveti Vladiko?" Njegoš mu je odgovorio: ,,Ne 
znam što da kažem, ali znam da se u njemu svaki Crnogorac vidi kao u 
ogledalu". To je literatura najvišeg ranga. Mlade generacije, čini mi se, 
to teško mogu da shvate. Ne razumiju pojmovno bogatstvo toga jezika. 
Ta etika je održala Crnu Goru 400 godina da ne padne u očajanje, kako 
je govorio Ljubomir Nenadović - i to je ostalo zapisano. Za nekoliko 
godina Veljega rata, ni jedan Crnogorac nije se predao neprijatelju. To 
je crnogorska tradicija, bez koje se ne može ići naprijed. Čeh Jozef 
Holeček je poslat za vrijeme Veljeg rata u Crnu Goru kao ratni dopisnik, 
i tu se, stica-jem okolnosti, sprijateljio sa Markom Miljanovim koji gaje 
oduševio. Ostavio je zapis, u kojem kaže: "Ni u životu ni u knjigama 
nijesam našao drugog čovjeka za kojega bih mogao reći — taj je kao 
Marko Miljanov". Sjajni general Savo Orovićje preveo Holečekov tekst o 
Marku Miljanovu. 

Uvijek sam se ustručavao od sukoba i svađa, neprijatnih riječi. 
Imao sam dosta polemika sa raznim ljudima, ali sam se uvijek trudio da 
ih pobijedim uzdržanošću. Pitanje što ima u nama od duhovne 
tradicije, potpuno je umjesno. Nažalost, toga ima sve manje, ali u mojoj 
generaciji to je bio temelj od kojeg smo polazili. | ustanak koji je 
podignut u Crnoj Gori 1941. godine proizišao je iz te, doduše, ratničke, 
ali bitno duhovne, suštinske, istorijske i slobodarske crnogorske tra- 
dicije. Čak i u Evropi je to bio jedinstven slučaj. Samo na Sutjesci je 
poginulo mnogo Crnogoraca, oko 7 do 8 hiljada, iz male Crne Gore. To 
su pune dvije divizije. 

Mi koji volimo Crnu Goru mnogo joj opraštamo, ali i ne 
opraštamo. Vidite što se danas radi sa 13-julskom nagradom, šta radi 
mitropolit srpske crkve u Crnoj Gori Amfilohije, itd. To je tragično. 
Crnogorska pravoslavna crkva je 1920. godine ukinuta dekretom 
Aleksandra Karađorđevića a postala je autokefalna prije srpske. 
Vrijeme je da se tu nešto mijenja. 


Ususretjubileju:Dragocjenost"Prosvjetnog rada" 

Bili ste nekada član Redakcije "Prosvjetnog rada". Uskoro naš 
zajednički list slavi 65 godina, a njegov prethodnik "Prosvjeta" 125 godina od 
prvog broja. Kako vidite njegovu ulogu u crnogorskoj prosvjeti, kulturi i nauci? 

Stojović: Vidim da list nastaje i uređuje se u novom duhu. 
Oplemenjen je mnogim saradnicima, dobio je i u sadržajnoj 
aktuelnosti i u estetskom, stručnom pogledu. Sa pažnjom čitam 
posljednje brojeve. U koncepciji nije potrebno mijenjati ništa. Vrlo je 
moderan list, najljepša novina je u Crnoj Gori, po duhu i onome što ona 
donosi. Crnogorskoj prosvjeti, kulturi i nauci treba takav list, a ne gola 
statistika. Svi ovakvu koncepciju treba da podrže. | prosvjetni, i naučni i 
kulturni radnici. Treba podržati duhovno profilisanje, usavršavanje, 
oplemenjivanje i napredovanje prosvjetnih radnika. List treba sačuvati i 
omogućiti njegovo redovno izlaženje, da bude prisutan u javnosti i da 
se može kupiti, jer je dobar u svakom pogledu. Ko to ne može da uoči, 
muka je i s njim i sa nama. Jer, list,Prosvjetni rad" je doveden do vrlo 
visokog nivoa koji je dragocjen i za prosvjetu i kulturu i nauku. On nije 
samo prosvjetiteljski u pedagoškom smislu, on je prosvjetiteljski i u 
visoko stvaralačkoj sferi kulture i nauke. Saradnici su obogatili ovaj list i 
donijeli zanimljive tekstove. Nešto slično se dešava sa saradnicima 
publikacije ,Komuna" koja je, takođe, unijela svježinu i kvalitet u cr- 
nogorskoj javnosti. Ponoviću, smatram da je vaša urednička koncepcija 
"Prosvjetnog rada" potpuno savremena i dobra. 


Pozorište je jedinstvena kuća kulture i obrazovanja 

Dali ste veliki doprinos crnogorskoj teatrologiji, a nalazili ste se više 
godina i na čelu Crnogorskog narodnog pozorišta. Šta je, po Vama, važno za 
razvoj crnogorskog teatra u cjelini? 

Stojović: Prvo sam jedno kratko vrijeme bio dramaturg. U 
pozorište sam došao na predlog Vlada Popovića, odličnog glumca i 
čovjeka. On je bio upravnik, a ja dramaturg. Tada se sve usvajalo na 
komisijama i radničkim savjetima, jer je bilo samoupravljanje. 
Pokušavao sam u Pozorištu da skrenem pažnju na repertoar. Sredina 
koja nema pozorište nije razvijena. Svaki grad koji nema po-zorište lako 
je prepoznati. To je jedinstvena kuća kulture i obrazovanja. Dekretom 
su pedesetih godina ukinuta regionalna pozorišta u Crnoj Cori - 
Cetinjsko, Kotorsko, Nikšićko, Pljevaljsko. Time se mnogo pošlo unazad, 
mada i nije bilo uslova za pravi pozorišni život u svim ovim krajevima. Iz 
tih pozorišta su bili povučeni talentovaniji glumci te je napravljeno jed- 
no ozbiljno pozorište. Bez oz-bira na nedostatak školskog obrazovanja, 
biloje tu dobrih glumaca. 

Poslije smrti Vlada Popovića bilo je teško. Trebalo je odrediti 
upravnika Pozorišta. "Kadrovici" su predložili mene. Nijesam lako 
pristao, mada sam volio pozorište. A onda su mi obećali pomoć i 

izvjesne privilegije, te sam prihvatio tu delikatnu obavezu. U Pozorištu 
sam ostao 11 godina. Trudio sam se da se unaprijedi repertoar i, što je 
više moguće, uzdigne kvalitet izvedbi predstava. Nijesam mogao 
mnogo da utičem na sastav ansambla, jer nije bilo sredstava za njegovu 
obnovu. Tada smo imali samo jednog školovanog glumca. Sada imamo 
na Fakultetu dramskih umjetnosti na Cetinju odsjeke za glumu, režiju, 
dramaturgiju i produkciju. Bilo je predstava koje su prikazivane i po 100 
puta. To su uglavnom bile crnogorske drame. Od autora je tu bio Žarko 
Jovanović Komanin, koji je imao dara, kao i Veljko Radović, Ljubomir 
Đurković i drugi. Od tada je taj nacionalni repertoar manje njegovan. A 
Crnogorsko narodno pozorište ne može se zamisliti bez nacionalnog 
repertoara. 

Značajan je rad i Dječjeg, i Pozorišta za mlade, posebno tog 
njihovog segmenta u Gradskom pozorištu u Podgorici. | ono je 
dragocjeno. Mora se afirmisati obrazovna funkcija pozorišta za najmla- 
đe u svim sredinama. Podgorica je odavno imala pionirsko pozorište i 
sada ga ima u okviru dramskog pozorišta u KIC-u ,Budo Tomović". Tuje i 
značajna lutkarska i muzička scena. U Crnoj Cori ima dosta talentovane 
đece koju ne smijemo zanemariti. 


Trebalo bi više njegovati crnogorsku književnu i kulturnu 


tematiku u školama 

Da li mislite da u školama ima prostora da se ukupna kulturno- 
naučno-edukativna dimenzija ojača? Jer, njen značaj je nemjerljiv, posebno u 
manjim sredinama 

Stojović: Nekad je bilo čuveno literarno društvo "Njegoš" u 
podgoričkoj gimnaziji. Ono je, neposredno poslije završetka rata, bilo 
jako. Iz njegovih redova su se profilisali mnogi talentovani pisci i filmski 
radnici, kao, recimo, Branimir Šćepanović, Dragan Golubović, Vlatko 
Gilić i drugi. Sticajem okolnosti, jednom je Društvo prestalo da radi, ali 
je takvo stanje odmah kritikovao prof. Blažo Popović. Prekorio nas je i 
rekao da ne smijemo dozvoliti da "Njegoš" umre na našim rukama. 
Tada je moja generacija obnovila Tribinu. Prof. Blažo Popović je bio 
čovjek bogatog duha i velikog obrazovanja. Tribina je radila i dok sam 
bio profesor, kasnije ne znam što se s njom desilo. Poslije je formiran 
KUD pri podgoričkoj Gimnazaziji. U školama uvijek ima prostora za 
kulturne aktivnosti, ali to dosta zavisi od profesora književnosti, pa i od 
likovnih umjetnika. Oni treba da budu pokretači. Tako se organizuju 
priredbe, književne večeri. Imam utisak da je toga u školama sada 
manje. Nedavno je jedna priredba u školi bila pohvaljena, iako na 


8/17 


11/8/22, 8:08 PM 


https://crnogorskiportal.me/sadrzaj/327 


U NEKIM GLAVAMA SE JOŠ VIJE 1918. GODINA - Crnogorski Portal 


repertoaru nije bilo ni jednog crnogorskog pisca i umjetnika. E, to je 
stvar profesora književnosti. Trebalo bi više njegovati crnogorsku knji- 
ževnu i kulturnu tematiku u školama. Direktor gimnazije ne može biti 
samo činovnik, već i stvaralac. U moje vrijeme direktor Vasilije Filipović 
je redovno išao na časove profesora jezika i književnosti i uvijek je 
prisustvovao stručnim aktivima. Bio je potomak čuvenog crnogorskog 
junaka Luke Filipova koji je zarobio Osman pašu na Vučijem Dolu i 
doveo kralju Nikoli, koji ga je prepoznao kao druga iz Francuske vojne 
akademije. 


Obesmišljavanje knjige 

Decenijama ste pisali književnu i pozorišnu kritiku. Kako ocjenjujete 
njen sadašnji kvalitet? 

Stojović: Danas je i pozorišna i književna kritika mnogo 
razvijenija. Imam utisak da je moja generacija u tom pogledu dala 
dosta značajnih imena i djela. U pozorišnoj kritici uspješno je djelovao 
Sreten Perović, u književnoj kritici Božo Milačić, Božo Bulatović, Rajko 
Cerović, Branko Banjević i mnogi drugi. Ima talentovanih kritičara koji 
razumiju i dobro procjenjuju literaturu, što je jako važno. 

Sada vlada poplava knjiga u Crnoj Cori, ali je malo dobrih. 
Nema više onih krite-rijuma koji su vladali u naše vrijeme kad nijedna 
knjiga nije mogla poći u štampu bez pozitivnih recenzija, jer je sve 
finansirala država. Danas je drugačije. Dosta je privatnih izdavača. Ko 
god hoće, može da objavi knjigu. Tako da su danas u izdavaštvu po 
malo izgubljeni kriterijumi. Nema neophodnih preduslova koji 
podrazumijevaju objavljivanje jedne knjige, a to znači kategorije 
pozitivne recenzije koja će da pokaže da li je to za štampu ili ne. Neka 
institucija ili zakon moraće povesti pažnju o izdavačkoj djelatnosti. 
Ovako, štampa se sve i svašta. To je obesmišljavanje knjige. Ipak, i 
danas se izdvaja dobra kritika koju piše poznavalac knjige koji umije da 
je tumači. U mlađoj generaciji ima dobrih kritičara, kao što su Pavle 
Goranović, Andrej Nikolaidis i drugi. | periodika, posebno sa 
književnom i kulturnom tematikom, je važna. Časopis ,Stvaranje", čiji 
sam bio član Redakcije, bio je od velikog značaja za Crnu Goru. Oku- 
pljao je dosta saradnika. Tu su se afirmisali mnogi pisci i kritičari. Sada 
na Cetinju izlazi , Art" koji je vrlo kvalitetan i moderan časopis. Ima svoj 
časopis i Matica crnogorska, pod istoimenim naslovom. Tu se, ipak, 
nešto radi. Utemeljenih kritičkih tekstova o pozorištu ima manje. 
Sreten Perović još uvijek ih piše. Rekao bih da je tu stanje nezavidnije u 
odnosu na književnu kritiku. 

Školu sam ostavio sa velikom žalošću 

Radili ste kao profesor u gimnaziji "Slobodan Škerović" u Podgorici. 
Kažete da ste se bili našli u školskom pozivu 

Stojović: Jedanaest godina sam kao profesor proveo u 
Podgoričkoj gimnaziji i taj posao sam jako volio. Kada sam se više 
predao literaturi nego školi, ošetio sam zamor. Bilo je tu mnogo rada. 
Teško je bilo da ponavljam jedno te isto svaki dan. Trudio sam se da 
nastavu inoviram. Školu sam ostavio sa velikom žalošću. Ali sam morao 
da pređem u tadašnji Grafički zavod, gdje sam vidio svoju šansu, svoj 
stvaralački izazov. Što se tiče škole, to je vrlo delikatna ustanova. 
Školski, nastavnički poziv je veoma odgovoran i složen. Bojim se da se 
danas ne baš rijetko taj posao samo otaljava. Bilo je takvih i ranije, ali i 
kreativnih koji su probudili talente kod učenika. Srednja škola je osnova 
daljeg školovanja. To što se tu nauči, ostaje zauvijek. Profesori treba da 
njeguju znanje, razumiju učenike, da im pomognu. Bilo je u moje 
vrijeme strogih profesora, mada je to naopako. Profesor ne može da 
bude strog prema đaku. Profesor mora da čita i prati sva dešavanja, da 
ima svoj stav u pogledu javnosti, knjiga, listova, časopisa. udžbenika i 
svega onoga što se kao literatura nudi đacima. Ja sam, recimo, kao 
profesor išao na saslušanje kod sekretara komiteta jer sam "negirao 
štampu" koju je tadašnja omladina čitala. Nije mi dao da objasnim o 
čemu se radi. A ja sam samo rekao da učenici malo čitaju, a da su im 
džepovi puni sportskih novina. 


Biblioteka ,Luča" jeideja Leka Obradovića 

Jedan ste od osnivača čuvene Biblioteke ,luča". Zašto nemamo 
kontinuitet valjanih kulturnih projekata? 

Stojović: Odlazak u Grafički zavod je za moj literarni rad bio 
spasonosan. Još od 1955. godine sam pisao književne prikaze, eseje. 
Radio sam to sa velikom skrupuloznošću, nijesam bio nimalo blag. Tada 
se pojavio pokojni Leko Obradović koji mi je ponudio da pređem u 
Grafički zavod, gdje je on bio direktor. Ovlastio me da formiram re- 
dakciju od ljudi koje ja izaberem u što se on neće miješati. Pozvao sam 
Branka Banjevića i Sretena Perovića. Prishvatili su poziv i formirali smo 
Redakciju. Leko Obradović je bio čovjek od ideja, kao što su bili Ratko 
Đurović, Miladin Perović... Ratko Đurović je bio pokretač mnogih 
institucija, a takvi su i danas potrebni. On nikada nije bio zadovoljan 
onim što je urađeno, nego je stalno htio još, kao i Miladin Perović. 
Takvih ljudi je bilo malo, a i danas ih je malo. Oni kulturi jako nedostaju. 

Pokretači su mnogih akcija i projekata u svim vremenima. Biblioteka 
»Luča" je bila ideja Leka Obradovića. Napravljen je program i krenuli 
smo u taj posao. Urađeno je 76 tomova, malo je falilo da dođemo do 
100. Ali, u posao se umiješala politika i izdavanje ,Luče"je prekinuto. 

Kada smo mi prestali da postojimo u ,Grafičkom zavodu", tada 
je prestala i ,Luča". Ona je svake godine izlazila u kolu od šest knjiga. Mi 
nijesmo tada nailazili na razumijevanje, bilo je dosta nesporazuma. 
Naše angažovanje u afirmaciji crnogorske kulturne baštine svodilo se 
samo na našu želju da je pokažemo čitalačkoj publici. Sve se to slomilo 
na Radovanu Zogoviću koji je dugo zbog tzv. IB-ea bio u kućnom 
pritvoru. Objavili smo 76 knjiga, a trebalo je 100. Bilo je vrlo teško raditi 
u to vrijeme. Na,Luči" je trebalo angažovati dosta snaga, a mi ih 
nijesmo imali u dovoljnom broju kako bismo završili taj zadatak, pa 
smo se oslanjali na hrvatske i srpske istraživače, kao i na druge. Zapravo, 
na sve one koji su bili u vezi sa crnogorskom kulturnom baštinom, 
osobito na boko-kotorske stvaraoce koji su radili u arhivima, kao što je 
Kotorski. I tako se pravila ,Luča" iz godine u godinu. To je sve trebalo 
valjano prirediti i naći stručne ljude. Znali smo što treba, pa smo pravili 
projekte sa velikom odgovornošću. Na tome smo najviše radili nas 
trojica: Banjević, Perović ija. 

Ali, sami to nijesmo mogli da ostvarimo bez saradnje naučnika 
iz, prije svega, oblasti književnosti i jezika. Žao mi je što to nije 
nastavljeno, no niko nije imao interesovanja. A trebalo je, svakako, 
nastaviti "Luču". Bilo je zaprepašću-juće kada je iz političkih krugova 
izostala podrška. Zbog toga smo bili obeshrabreni. Jer, neko je trebao 
stati uz nas, ato je učinio samo Veljko Milatović. 


Negativna crnogorska osobina je ta što ne možemo da 
izdržimo do kraja 

Da li danas ima potrebe da se obnovi ta biblioteka i dopuni s obzirom 
na protok vremena? 

Stojović: Mnogo je vremena prošlo, ali smatram da treba i da 
može. Stasalo je dosta mladih ljudi koji znaju nacionalnu istoriju, 
baštinu. Danas imamo pisaca koji su stasali za ,Luču". Onda su se samo 
najavljivali kao pisci. Danas su to pisci od autoriteta, tako da bi to 
valjalo pokrenuti. Naša negativna crnogorska osobina je ta što ne 
možemo da izdržimo do kraja. Ali, i to je stvar odgovarajuće i političke i 
kulturne klime u jednom vremenskom razdoblju. Nekad ima, a nekad 
nema zamaha. Mada je uvijek prilika za stvaralaštvo, sa pokretačima 
koji nijesu sebični već koji misle na društvenu zajednicu. U svim 

sferama umjetnosti i kulture imamo sada više kadra. Istoričari već rade 
svoj posao. Pojavljuju se mladi ljudi kao što je Andrijašević, Rastoder, 
Raspopović i drugi. Najvažnije bi bilo da se pri jednoj kulturnoj institu- 
ciji i izdavačkoj kući formira jedan krug mislećih ljudi i poznavalaca koji 
bi umjeli to da pokrenu i oko sebe okupe entuzijaste. Do novca se ne- 
kako može doći. To bi mogla ,Pobjeda" da pokrene. 


Obje akademije imaju dobrih naučnika 

Kako objediniti naučne i kulturne potencijale, dvije akademije nauka, 
razjedinjeni (ne)rad na crnogorskoj enciklopediji...? 

Stojović: Mislim da je država ispustila iz ruku ovu sferu i to je 
evidentno državni problem. Ako je krenula da od dvije akademije 
napravi jednu crnogorsku, trebalo je tu odluku i da realizuje. Obje 
akademije imaju dobrih naučnika. No, neki ljudi su i u jednu i u drugu 
akademiju ušli bez pravog osnova. Sa obje strane treba izabrati i 
sprovesti tu odluku Ministarstva nauke. To se mora riješiti. Takva 
institucija trebalo bi da napravi jednu kvalitetnu crnogorsku 
enciklopediju. U naše vrijeme je to bilo pokrenuto. Ratko Đurovićje bio 
glavni urednik. Mi smo bili počeli da radimo enciklopediju u okviru 
Leksikografskog zavoda čiji je direktor bio Sre-ten Perović. | to se 
ukinulo. Da li se na tome više radilo, ne znam. Neophodno je da se na 
ovom pitanju angažuje crnogorska vlast u vidu Ministarstva kulture, 
nauke ili prosvjete. Neko to mora da završi, ovako napretka nema. Ne 
mogu se očekivati neki posebni rezultati bez toga. Problem akademije 
se mora riješiti i objediniti snage da bi sve to djelovalo što jače na dalji 
progres države Crne Gore, crnogorske prosvjete, kulture i nauke. 


Hrabri Crnogorac Radoje Radojević 

Kako ste došli na ideju da objavite nekoliko stotina pisama poznatih 
stvaralaca i kulturnih radnika upućenih Vama? 

Stojović: Bio sam upućen na tu saradnju i prepisku sa mnogim 
autorima i ustanovama, prvo kao glavni urednik u „Grafičkom zavodu", a 
kasnije kao dramaturg i upravnik CNP-a. Sve je to vezano za saradnju sa 
mnogim institucijama i pojedincima i nju sam do kraja njegovao. 
Cijenio sam saradnike i okupljao. Svu prepisku, preko 2000 pisama 
sačuvao sam u originalu. Kada sam kod Dragana Vukčevića u CID-u 
pripremao izbor, a to je bila njegova ideja, godinu dana sam prelistavao 
svu dokumentaciju. Shvatio sam da to može da pokaže da smo mi 
sarađivali sa svim stvaraocima, republikama, gradovima i institucijama 
bivše države, preko izdavačke delatnosti i kulturne saradnje. To je na 

neki način istorija crnogorske kulture i književnosti koja je bila 
ravnopravna sa drugima na nivou tadašnjih jugoslovenskih uslova. 
Mnogima se to i dopalo i čitalo se. Čitaoci su to lijepo prihvatili. Prepiska 
je svojevrsna građa, koju sam ja godinama brižno čuvao. Tu se vidi da su 
značajni ljudi bivše države sarađivali sa "Grafičkim zavodom'; sa crno- 
gorskim izdavačima, piscima i stvaraocima. Uspostavili smo tako 
mnoge veze. Vrlo smo se zbližili sa hrvatskim izdavačima. Bio sam lični 
prijatelj sa Vlatkom Pavletićem koji je u Hrvatskoj tada izdao 100 
romana književnosti jugoslovenskioh naroda. Ja sam tada bio urednik 
za Crnu Goru. Zadatak mi je bio da biram crnogorske romane koji mogu 
da uđu u tih 100. Trebalo je izabrati naslov, prepričati, izvući najljepši 
fragmenat romana, bio je to kompleksan posao. Imali smo i drugih 
'problema'. Neki pisci nijesu htjeli da uđu u moj izbor. 

Posebna je priča prva antologija crnogorske proze i prva 
antologija crnogorske poezije. Ne znam da je to neko prije pravio. Ona 
je trebalo da se zove antologija crnogorske pripovjedačke proze, ali to u 
naslovu nijesam mogao staviti nego proze Crne Core, jer sam 
kvalifikovan kao crnogorski nacionalista koji odvaja crnogorsku kulturu 
od srpske. Tada je to bio iznuđen naslov. Sve sam naše "crnogorske 
Srbe" morao da pitam da li žele da uđu u antologije. Neki nijesu pristali. 
U Beogradu u Biblioteci ,Đorđe Jovanović" bila je puna sala kada se 
antologija pripovjedačke proze Crne Gore promovisala. Tada je ustao 
jedan hrabri Crnogorac sa malim formalnim školskim obrazovanjem, 
ali visokim zanjem koji je nosio žicu genija, Radoje Radojević. Radoje je 
tu javno pitao zašto Crne Gore a ne crnogorske, onako kako bije trebalo 
nasloviti. Na promociji je bila došla sva beogradska književna elita, 
zatim Šćepanović, Zogović. Da nijesam taj naslov dao ne bih mogao da 
unesem u crnogorsku Antologiju naše "crnogorske Srbe". 

o Komentara 


Ostavite komentar 


LA 


- Redakcija zadržava puno pravo izbora komentara koji će biti objavljeni. - Komentari koji sadrže 
psovke, uvrede, prijetnje i govor mržnje na nacionalnoj, vjerskoj, rasnoj osnovi, kao i 
netolerancija svake vrste neće biti objavljeni. - Prilikom pisanje komentara vodite računa o 
pravopisnim i gramatičkim pravilima. - Nije dozvoljeno pisanje komentara isključivo velikim 
slovima niti promovisanje drugih sajtova putem linkova. - Komentari u kojima nam skrećete na 
slovne, tehničke i druge propuste u tekstovima, neće biti objavljeni, ali ih možete uputiti 
redakciji na kontakt stranici portala. - Komentare i sugestije u vezi sa uređivačkom politikom ne 
objavljujemo, kao i komentare koji sadrže optužbe protiv drugih osoba. - Objavljeni komentari 
predstavljaju privatno mišljenje autora komentara, i nisu stavovi redakcije portala. - Nijesu 
dozvoljeni komentari koji vrijedjaju dostojanstvo Crne Gore,nacionalnu ,rodnu i vjersku 
ravnopravnostili podstice mrznja prema LGBT poulaciji. 

management-om, pošalji CV na contact@balkanhire.com 

